Vapaavuori: Kokoomuksella ei ole ollut kiistoja arvokysymyksistä perussuomalaisten ministereiden kanssa

Helsingin pormestari Jan Vapaavuori kommentoi perussuomalaisten tilannetta uudistuvan Olympiastadionin peruskiven muuraustilaisuudessa.

Yhteensä 21 perussuomalaista kansanedustajaa on ilmoittanut perustavansa uuden eduskuntaryhmän. Helsingin pormestari Jan Vapaavuori (kok) muistuttaa, että lähtevien joukossa on ministereitä, joiden kanssa kokoomus on tehnyt hallitusyhteistyötä ilman kiistoja arvokysymyksistä.

Edustaako heidän linjansa Vapaavuoren mielestä erilaista arvopohjaa kuin perussuomalaisten tuoreen puheenjohtajan Jussi Halla-ahon johtama puolue?

– Kokoomus on ollut nykyisessä hallituksessa Timo Soinin, Jussi Niinistön, Sampo Terhon ja Jari Lindströmin kanssa ilman, että siitä olisi kenenkään mielestä tullut aidosti ongelmallista tilannetta arvoulottuvuudesta. Eli siinä mielessä voi vastata, että kyllä.

Artikkelin videolla Helsingin pormestari Jan Vapaavuori kommentoi hallituskriisiä. Vapaavuori muurasi tiistaina uudistuvan Helsingin Olympiastadionin peruskiveä.

Uusi vaihtoehto -nimeä kantavaan ryhmään lähtevät myös hallituksessa istuvat perusuomalaiset ulkoministeri Timo Soini, puolustusministeri Jussi Niinistö, työministeri Jari Lindström, Eurooppa-, kulttuuri- ja urheiluministeri Sampo Terho ja sosiaali- ja terveysministeri Pirkko Mattila.

Vapaavuori ei pidä kansanedustajien massapakoa täysin yllättävänä.

– Se (kansanedustajien lähteminen eduskuntaryhmästä) ei ollut hirveän yllättävää, kun ottaa huomioon, mitä puoluekokouksessa tapahtui. Siellä yksi puolueen sisäinen fraktio otti ikään kuin selkävoiton kaikista muista ja miehitti joka ikisen paikan, joka oli jaossa. Tavallaan oli ymmärrettävää, että se johtaa sisäiseen hajaannukseen. Se että se tapahtui näin nopeasti ja että näin iso joukko lähtee, niin se on jonkin verran yllättävää.

Vapaavuori totesi jo alkuvuodesta, että perussuomalaisten on hallituksessa pysyäkseen jaettava hallituksen arvopohja. Hän toisti kantansa blogikirjoituksessaan perussuomalaisten puheenjohtajavalintojen jälkeen.

– Se kanta on pysynyt. Ilokseni olen huomannut, että Petteri Orpolla (kok) ja Juha Sipilällä (kesk) on ollut se sama kanta.